*Fostul Smart cu motor cu ardere internă este acum un autovehicul „prietenos cu mediul”. Nu poluează, are limită de viteză de 80 km la oră, se încarcă şi la o priză de acasă şi pentru suta de kilometri „mănâncă” doar 6 lei. Maşina este un proiect al unor studenţi de la Inginerie Mecanică, Departamentul Autovehicule şi Transporturi, coordonaţi de profesorii lor. Va fi folosită de angajaţi ai Universităţii

E micuţă, se strecoară repede şi este şi ecologică. Vorbim maşina cu motor electric a Universităţii Transilvania Braşov, obţinută prin conversia unui vehicul cu motor cu ardere internă. Practic, un fost Smart ce trebuia alimentat cu combustibil, va circula acum cu un motor electric, iar pentru antrenarea acestuia este utilizat un pachet de 32 de baterii legate în serie. Încărcarea bateriilor se face la orice staţie de încărcare a maşinilor electrice sau chiar şi la o priză pentru curent alternativ de 220 V (priză care există în casa oricui).

Proiect de diplomă luat cu 10

Maşina electrică este, în fapt, un proiect al unei echipe de studenţi şi profesori de la Facultatea de Inginerie Mecanică, Departamentul Autovehicule şi

Transporturi, specializarea Autovehicule Rutiere. În prezent este omologată la Registrul Auto Român (RAR) şi urmează să fie înmatriculată. Studenţii s-au apucat de acest proiect în noiembrie 2014, l-au încheiat în vara lui 2015, iar recent a fost şi omologat. O muncă de mai bine de un an, a precizat sursa citată. „Autovehiculul a fost construit în cadrul unor proiecte de diplomă a opt studenţi, pe cinci dintre ei i-am coordonat eu, restul alţi colegi. Studenţii au lucrat şi au obţinut note foarte bune, o dată cu susţinerea respectivului proiect. Autovehiculul este un prim prototip, ceea ce s-a realizat cu acest autovehicul va fi continuat, pentru că avem un proiect în dezvoltare tocmai în cadrul Universităţii, prin care acest autovehicul va fi transformat într-unul autonom. Faptul că el este electric înseamnă foarte mult pentru viitorul vehiculelor autononme”, a precizat Ispas Nicolae, director Departament Autovehicule şi Transporturi, Facultatea de Inginerie Mecanică.

3 lei pentru 50 de km

Autoturismul care a fost convertit la vehicul electric este un Smart fabricat în 1999. Înainte avea un motor de 599 mc, ce dezvolta o putere de 45 CP şi „prindea” o viteza maximă de 125 km/h. Acum, după un an de muncă, rezultatul arată astfel: un autoturism complet ecologic, cu un motor ce dezvoltă o putere de 30 CP, care are 32 de baterii, care se încarcă în trei ore complet.

„Am ajuns la o autonomie de 50 de km, cu o viteză maximă de 80 de km pe oră. Ca preţ de încărcare vorbim de 3 lei, pentru o încărcare completă, adică 6 lei la suta de kilometri”, a explicat şi Radu Târulescu, asistent Facultatea de Inginerie Mecanică.

Distribuie articolul: Facebook

Twitter

Email

Listare

